VYHLÁŠKA

Ministerstva spravodlivosti Slovenskej republiky
z ..…...... 2003,

ktorou sa upravujú podmienky a spôsob výkonu súdom uloženého psychiatrického, protitoxikomanického, protialkoholického, sexuologického ochranného liečenia a ochranného liečenia patologického hráčstva počas výkonu trestu odňatia slobody

Ministerstvo spravodlivosti Slovenskej republiky  podľa § 72a zákona č. 59/1965 Zb. o výkone trestu odňatia slobody v znení neskorších predpisov, po dohode s Ministerstvom zdravotníctva Slovenskej republiky ustanovuje:

Všeobecné ustanovenia
§ 1

(1) Ochranné liečenie sa počas výkonu trestu odňatia slobody (ďalej len „výkon trestu“) vykonáva ambulantným alebo ústavným spôsobom v určených psychiatrických   oddeleniach v ústavoch na výkon trestu odňatia slobody a nemocnici pre obvinených a odsúdených (ďalej len „psychiatrické oddelenie“).

(2) Druhy ochranného liečenia sú:
a)	psychiatrické ochranné liečenie,
b)	protitoxikomanické ochranné liečenie,
c)	protialkoholické ochranné liečenie,
d)	sexuologické ochranné liečenie,
e)	ochranné liečenie patologického hráčstva.

(3) O  zriadení psychiatrického oddelenia rozhoduje generálny riaditeľ Zboru väzenskej a justičnej stráže. 

§ 2

(1) Ochranné liečenie sa u odsúdeného vykoná, ak bolo uložené popri nepodmienečnom treste odňatia slobody a do konca výkonu trestu zostávajú najmenej u:
a) psychiatrického ochranného liečenia				2 mesiace,
b) protitoxikomanického ochranného liečenia			5 mesiacov,
c) protialkoholického ochranného liečenia				5 mesiacov,
d) sexuologického ochranného liečenia				3 mesiace,
e) ochranného liečenia patologického hráčstva			5 mesiacov.

(2) Ak boli odsúdenému uložené viaceré druhy ochranného liečenia, vykonávajú sa v tomto poradí:
a)	psychiatrické ochranné liečenie,
b)	sexuologické ochranné liečenie,
c)	protitoxikomanické ochranné liečenie,
d)	protialkoholické ochranné liečenie,
e)	ochranné liečenie patologického hráčstva.

§ 3

(1) Ochranné liečenie sa začne čo najskôr po nástupe výkonu trestu s prihliadnutím na kapacitné možnosti psychiatrického oddelenia, ak to zdravotný stav odsúdeného dovolí.

(2) Riaditeľ ústavu na výkon trestu odňatia slobody a riaditeľ nemocnice pre obvinených a odsúdených (ďalej len „riaditeľ ústavu“) zabezpečí, aby bol psychiatrickému oddeleniu bezodkladne predložený zoznam odsúdených, ktorým bol nariadený výkon ochranného liečenia. V zozname musí byť vyznačený aj predpokladaný termín podmienečného prepustenia a dátum ukončenia výkonu trestu.

(3) Psychiatrické oddelenie oznámi ústavu na výkon trestu odňatia slobody alebo nemocnici pre obvinených a odsúdených (ďalej len „ústav“), v ktorom odsúdený vykonáva trest odňatia slobody, termín prijatia odsúdeného na výkon ochranného liečenia.

(4) Zdravotnícke zariadenie ústavu, v ktorom odsúdený vykonáva trest odňatia slobody, zabezpečí pred umiestnením odsúdeného na protialkoholické a protitoxikomanické ochranné liečenie jeho interné vyšetrenie; v prípade protitoxikomanického a sexuologického ochranného liečenia aj vyšetrenie na HIV po predchádzajúcom súhlase odsúdeného. Ak odsúdený s  vyšetreniami nesúhlasí, lekár si od neho vyžiada vyjadrenie o ich odmietnutí v písomnej alebo inak preukázateľnej forme (negatívny reverz), ktorý sa založí do zdravotnej dokumentácie.

 (5) Ak sa pri psychiatrickom vyšetrení zistí, že odsúdený nie je spôsobilý z dôvodov duševnej choroby alebo poruchy podrobiť sa ochrannému liečeniu, oznámi riaditeľ ústavu túto skutočnosť súdu, ktorý výkon ochranného liečenia nariadil a k oznámeniu pripojí lekársku správu;  rovnopis oznámenia zašle príslušnému psychiatrickému oddeleniu.

Postup pri výkone ochranného liečenia
§ 4

(1) Ochranné liečenie je organizované a vykonávané tak, aby sa nenarušil účel výkonu trestu.

(2) Pri výkone ústavného psychiatrického a sexuologického ochranného liečenia sa odsúdený nezaraďuje do práce; potvrdenie o pracovnej neschopnosti vystaví zdravotnícke zariadenie ústavu, v ktorom odsúdený vykonáva trest odňatia slobody. 

(3) Pri výkone ústavného alebo  ambulantného protialkoholického a protito-xikomanického ochranného liečenia, ambulantného psychiatrického, sexuologického ochranného liečenia a ochranného liečenia patologického hráčstva môže byť odsúdený zaradený do práce; o jeho zaradení rozhoduje riaditeľ ústavu v súlade s určenou zdravotnou klasifikáciou  pre spôsobilosť na prácu.

§ 5

Riaditeľ ústavu, v ktorom sa ochranné liečenie vykonáva oznámi súdu, ktorý ochranné liečenie uložil, kedy sa začalo s výkonom ochranného liečenia.

§ 6
Postup pri prerušení ochranného liečenia na psychiatrickom oddelení

(1) Odsúdený, ktorému bolo uložené ambulantné ochranné liečenie alebo bolo na také zmenené, môže vykonávať ambulantné ochranné liečenie v ústave, ak v ňom na základe dohody o pracovnej činnosti pracuje psychiater; v takom prípade sa v ochrannom liečení pokračuje podľa pokynov psychiatrického oddelenia v spolupráci s psychiatrom príslušného ústavu. Ak je predpoklad, že opakovaná hospitalizácia na psychiatrickom oddelení posilní terapeutický efekt, môže byť odsúdený s prerušeným ústavným ochranným liečením prijatý na preliečovací pobyt. Riaditeľ príslušného ústavu oznámi súdu, ktorý ochranné liečenie uložil, prijatie a prepustenie odsúdeného z preliečovacieho pobytu.

(2) Pred ukončením ochranného liečenia je odsúdený premiestnený z ústavu, v ktorom vykonáva trest odňatia slobody, na psychiatrické oddelenie.

§ 7
Postup pri zmene spôsobu výkonu ochranného liečenia

(1) Ak sa počas výkonu trestu splnili podmienky na zmenu spôsobu výkonu ochranného liečenia, podá psychiatrické oddelenie súdu, v obvode ktorého sa ochranné liečenie vykonáva, návrh na zmenu spôsobu jeho výkonu a správu o priebehu a dosiahnutom výsledku ochranného liečenia (ďalej len „správa“); návrh podá tak, aby súd mohol o zmene spôsobu výkonu ochranného liečenia rozhodnúť ešte pred ukončením výkonu trestu. 

(2) Ak nie je možné zabezpečiť, aby sa o návrhu na zmenu spôsobu výkonu ochranného liečenia rozhodlo z dôvodu predčasného ukončenia výkonu trestu, podá riaditeľ ústavu na podnet psychiatrického oddelenia bezodkladne návrh súdu, v obvode ktorého sa ochranné liečenie vykonáva.

§ 8
Postup pri prepustení odsúdeného z ochranného liečenia

(1) Ak pominuli dôvody na ďalšie trvanie ochranného liečenia, spracuje psychiatrické oddelenie správu; správu riaditeľ ústavu zašle súdu, v obvode ktorého sa ochranné liečenie vykonáva.
(2) Po doručení rozhodnutia o prepustení z ochranného liečenia je odsúdený premiestnený z psychiatrického oddelenia na ďalší výkon trestu do príslušného ústavu.

Postup pri prepustení odsúdeného z výkonu trestu
§ 9

 (1) Pred prepustením odsúdeného z výkonu trestu, vypracuje psychiatrické oddelenie správu, ktorá musí obsahovať:
a)	dĺžku trvania ochranného liečenia,
b)	údaje o priebehu a výsledku ochranného liečenia,
c)	návrh spôsobu výkonu ochranného liečenia po prepustení odsúdeného z výkonu trestu, ak u odsúdeného trvajú dôvody na ďalší výkon ochranného liečenia.

(2) Správu podá riaditeľ ústavu najneskôr jeden mesiac pred predpokladaným ukončením výkonu trestu, ak ide o psychiatrické a sexuologické ochranné liečenie a najneskôr tri mesiace, ak ide o protialkoholické, protitoxikomanické ochranné liečenie a ochranné liečenie patologického hráčstva súdu, v obvode ktorého sa ochranné liečenie vykonáva; v prípade predčasného ukončenia výkonu trestu zabezpečí riaditeľ ústavu bezodkladne odoslanie osobného spisu, vrátane sprievodného zdravotného záznamu odsúdeného na psychiatrické oddelenie v ústave, v ktorom vykonával ochranné liečenie. Psychiatrické oddelenie zašle správu vo dvoch vyhotoveniach spolu s nariadením výkonu ochranného liečenia bezodkladne súdu, v obvode ktorého sa ochranné liečenie vykonáva. Osobný spis, vrátane sprievodného zdravotného záznamu sa vráti ústavu, z ktorého bol odsúdený prepustený. 

(3) Ak súd rozhodol o pokračovaní ústavného ochranného liečenia po ukončení výkonu trestu v zdravotníckom zariadení alebo na takýto spôsob výkonu ochranné liečenie zmenil, postupuje sa podľa osobitného predpisu.1) Prepravu odsúdeného z ústavu do zdravotníckeho zariadenia zabezpečí ústav v súčinnosti so súdom, ktorý ochranné liečenie nariadil.

§ 10

O každom vykonanom ochrannom liečení psychiatrické oddelenie vypracuje podrobnú lekársku správu, ktorá obsahuje údaje o priebehu a výsledkoch ochranného liečenia; túto založí do sprievodného zdravotného záznamu odsúdeného. 

§ 11
Účinnosť

Táto vyhláška nadobúda účinnosť 1. septembra 2003.

________________________
1) § 43 ods. 2 vyhlášky Ministerstva spravodlivosti Slovenskej republiky č. 66/1992 Zb. o Spravovacom poriadku  pre okresné a krajské súdy.